79. schôdza NR SR - 2.deň - A. dopoludnia
Dátum: 2022-12-09
Poslanec: Fico, Robert (SMER - SD)
Druh vystúpenia: Vystúpenie v rozprave

18. Ďakujem pekne. Vážený pán podpredseda, dámy a páni, trochu na úvod odľahčím moje vystúpenie a v podstate musím skonštatovať, že hlavným dôvodom, prečo sme dnes svedkami odvolávania vlády pána Hegera, je to, že som nebol vzatý do väzby, čo je teda naozaj veľmi smutné, ale chcem pripomenúť každému, kto sa touto témou zaoberá, že aj to prípravné konanie musí byť zákonné. A v tom prípravnom konaní sa musia rešpektovať práva obvinených. A nemôže sa stať, že na konci prípravného konania Generálna prokuratúra konštatuje, že obvinenie bolo tak vyfabulované, neurčité, že v podstate obvinený ani nevedel, proti čomu sa má brániť. Toto je vaša predstava právneho štátu, ktorú my odmietame a kvôli ktorej aj dochádza k takým ostrým výmenám názorov medzi opozíciou a vládnou koalíciou. Ale to bola iba krátka vsuvka, pretože od včera tu počúvam tú istú sťažnosť, tú istú bolesť, bože, ako by nám bolo dobre, keby sme toho Fica zatvorili. Pravda, pani Kolíková? By ste ma tu nemuseli počúvať, SMER by bol zlikvidovaný a vy by ste išli v ústrety lepším časom, do budúcnosti, možno aj s nejakou perspektívou uhrať pár percent v nasledujúcich voľbách. Idem však k vážnejším veciam. Dámy a páni, keď, prepáčte mi tú osobnú poznámku, ale ako jediný z vás 17. júla 1992 zahlasoval za Deklaráciu zvrchovanosti Slovenskej republiky a potom 1. septembra 1992 za ústavu, tiež som mal obavy, či mladá Slovenská republika, ktorá na základe týchto aktov vznikala, 1. januára 1993 vydrží. No robili sme všetko, čo bolo treba. Niekto viac, niekto menej. Ja sa môžem napríklad popýšiť tým, že som mal na starosti zabezpečenie vydávania Zbierky zákonov. A tešilo ma, keď vtedajší premiér pán Mečiar mohol, neviem, či to bol 1., alebo 2. január 1993, zamávať nad hlavou prvou Zbierkou samostatnej Slovenskej republiky a prvým zverejneným zákonom, ktorým, samozrejme, bol zákon o Zbierke zákonov Slovenskej republiky. Komu by, prosím vás, napadlo, že dva týždne pred 30. výročím vzniku Slovenskej republiky budeme svedkami tohto cirkusu, ktorý tu predvádzajú poslanci SaS a poslanci vládnej koalície? Veď vy ste ako prašť alebo uhoď. Vy ste úplne rovnakí. Vy si nemáte čo vyčítať. Namiesto toho, aby tu bola príprava dôstojných osláv 30. výročia vzniku Slovenskej republiky, sme svedkami neuveriteľnej hanby, osočovania, pokrikovania a urážania. Sme svedkami toho, že nie ste schopní priniesť jednu jedinú víziu tejto krajine, ktorá by sa mimoriadne teraz hodila práve pri 30. výročí vzniku Slovenskej republiky. Ja mám taký pocit, že ani nič nepripravujete, pokiaľ ide o oslavy vzniku Slovenskej republiky. Alebo sa mýlim? (Reakcie z pléna.) No neviem celkom, viem, že má byť 1. januára nejaké odovzdávanie štátnych vyznamenaní, ale ja sa domnievam, že to je tak významná udalosť, že sme na tom mali sedieť všetci spoločne, všetci sme mali do toho prispieť a mali sme spoločne Slovenskej republike a občanom tejto krajiny dať aspoň trošku nádeje a perspektívy. Vážené dámy a páni, 27 poslancov za stranu SMER - slovenská sociálna demokracia tu bude v ktorúkoľvek minútu a v ktorúkoľvek hodinu a v ktorýkoľvek deň, keď sa bude hlasovať o odvolávaní tejto vlády. A všetkých 27 poslancov za stranu SMER - slovenská sociálna demokracia tu bude v ktorúkoľvek minútu a v ktorúkoľvek hodinu a ktorýkoľvek deň, keď sa bude hlasovať o odvolávaní tejto vlády, a všetkých 27 poslancov za stranu SMER slovenská sociálna demokracia bude hlasovať za odvolanie tejto vlády. My na to nepotrebujeme návrh SaS alebo HLAS-u. My jednoducho vieme, že treba využiť každú príležitosť, ktorá je na stole, pretože máme diametrálne odlišný názor na to, ako je krajina riadená a kam táto krajina smeruje. Ja nechcem mať proukrajinského premiéra, ja chcem slovenského premiéra. (Povedané so smiechom.) Ja chcem premiéra, ktorý jednoducho na prvom mieste bude vidieť záujmy tejto krajiny. Áno, aj iné štáty majú problémy a bolesti. Aj nás všetkých mrzí, čo sa deje na Ukrajine. Ale to neznamená, že budem uprednostňovať záujmy iných štátov pred záujmami Slovenskej republiky, a to sa dnes, bohužiaľ, deje. Ja teraz nebudem... (ojedinelý potlesk), ja teraz nebudem rozoberať nejako zoširoka dôvody, pre ktoré strana SMER slovenská sociálna demokracia je pripravená v ktoromkoľvek okamihu podporiť odvolanie tejto vlády. Ale predsa len som si vybral niekoľko takých základných pilierov, prečo si myslíme, že táto vláda by mala odísť čo najrýchlejšie. My sme včera počuli z úst predstaviteľov vlády, je to normálna taktika, že sa chceli vyhnúť tomu, aby opozícia vystupovala včera v pléne, tak obsadili komplet priestor predstavitelia vládnej koalície. Včera sme počuli obrovské množstvo chvály. V podstate ste najreformnejšia vláda, aká tu kedy bola. Ste najslušnejšia vláda, ste najlepšia, ste najodbornejšia a neviem, či tých naj by som ešte našiel asi pomerne veľa, ale pravdepodobne boli povedané všetky včera. No počkajte, ale niečo tu nesedí, dámy a páni. Soudruzi z NDR udělali někde chybu. Ako je možné, že vás nikto nechce? Ako to je možné, že ste najlepší na svete, a nikto vás nechce? Ja si nepamätám, a teda necítim sa byť našťastie stále starý, ale som od roku 1992 v aktívnej politike, ja si nepamätám takúto vysokú mieru nedôvery, akú požíva súčasná vláda Slovenskej republiky. No tak tu teda niečo nesedí, ak ste takí perfektní a takto vám to ide. Prečo sa bojíte tých predčasných volieb? Všetci mi hovoríte: „Fico, ty sa čo bojíš? Však choď na ten súd. Tam sa vyviníš, tam sa očistíš, čo tam po tom, že všetko to je špina, čo na teba naváľali.“ No tak poďte do predčasných volieb. Čoho sa bojíte? Lebo vy neviete demokraticky súťažiť, to je váš problém. Vy neviete vyhrávať normálnou, férovou politickou súťažou. Ešte aj v tom roku 2020, o tom budem hovoriť, ste oklamali celú verejnosť. A na tomto klamstve, si myslíte, že vydržíte až doteraz. Prvý základný moment, ktorý chcem zdôrazniť, je - a táto vláda musí za to niesť zodpovednosť - je totálny rozklad demokracie. Viete, možno použijem opäť môj príklad, ale nevadí. Ako sa môžte tváriť, že ste demokrati, keď pošlete na opozičný míting políciu a zadržíte opozičného lídra? Vytiahnete ho z auta a pošlete ho na policajnú stanicu, aby sa toho mítingu nemohol zúčastniť. Ako môžete o sebe tvrdiť, že ste demokratická vláda, keď ste sa potichu chichňali, keď prezidentka Čaputová zmarila najprv prvé referendum a potom v podstate zmarila aj druhé referendum, pretože nikto z vás nenamietal, že referendum bolo vyhlásené na 21. januára budúceho roku, lebo každý viete, že je veľmi pre vás výhodné, aby opozícia nemala dostatok času na normálnu kampaň? Tá kampaň bude iba od 7. januára prakticky do 20. januára. Tak to teda je naozaj veľký prejav demokracie, ktorý u vás vidíme. Dochádza podľa môjho názoru k rozkladu sociálneho štátu. Včera sa pokúšal minister jej Krajniak tu urobiť taký nejaký prejav do duše a vytvára atmosféru, že keď neprejde štátny rozpočet, táto krajina sa snáď sociálne rozpadne. Ona sa sociálne rozpadla. Opäť hovoríte, že ste perfektní. Všetko funguje, ľuďom všetko dávate. Ako je možné, že vám stúpa chudoba? Ako je možné, že keď zoberieme základný parameter, a to je približovanie sa Slovenskej republiky k priemernej úrovni životnej v rámci Európskej únie, tak ste išli dole o päť percentuálnych bodov? Tak my to teda vysvetlite, keď to tak perfektne robíte. Šírite chudobu a znižujete životnú úroveň v porovnaní s priemernou životnou úrovňou Európskej únie. To sú čísla, tie neoklamete. A naviac my ani nemusíme používať čísla, pretože jeden klasik raz povedal, že z čísiel a štatistík sa nikto nenaje. Veď choďte medzi tých ľudí. Choďte sa pozrieť, čo kupujú v tých potravinách. Kupujú tie najlacnejšie potraviny, aké existujú. Choďte sa spýtať ľudí, či sú schopní platiť základné účty, a ťaháte im medové motúzy popod nos. Všetko sme vyriešili, elektrina, plyn, nič nepôjde hore. No tak teda my si tie faktúry pozrieme v januári, lebo vieme, aká je skutočná realita. A takisto ešte o tom hovoriť budem. Zlyhávate v tom, že ste porušili všelijaké naše opatrenia, ktoré sme poprijímali, a teraz sa k nim vraciate. A nás to do určitej miery teší. Napríklad taká drobnosť, zaviedli sme pomoc pre žiakov prvého ročníka. Nejaký príspevok 100 eur k rodinnému prídavku. Zrušili ste... Čo ste urobili teraz? Znovu ste ho vrátili naspäť. Zmra... (povedané so smiechom), zmrazili ste príplatky za prácu v noci, v sobotu a v nedeľu, tešíme sa. Zase ste to vrátili naspäť. No jednoducho neviete to robiť. Sa vám to rozpadá pod rukami, a preto my opäť hovoríme, treba vás odvolať a treba vás poslať preč. Hovoriť o rozklade právneho štátu by bolo asi zbytočné, pretože to by bolo na samostatnú schôdzu Národnej rady. Vy budete niesť zodpovednosť za to, že ste zvolili za generálneho prokurátora právoplatne odsúdeného zločinca, ktorý ešte aj... (Smiech v sále.) Špeciálneho, špeciálneho prokurátora, prepáčte. To je teda fakt veľká zábava. Poďte sa postaviť, vy nie ste schopní mnohí povedať tri vety bez papiera. Tak prepáčte, že som sa pomýlil. Špeciálny prokurátor je právoplatne odsúdený zločinec, ktorý ešte aj, ktorý ešte aj podvodom získal bezpečnostnú previerku. A chcem vás oboznámiť aj s tým, že začala polícia trestné stíhanie vo veci, podozrenia zo spáchania trestného činu zneužívania právomoci verejného činiteľa, a pekne sú v tom namočení pán Krajniak aj pán Lipšic, lebo to bol pán Krajniak, ktorý vybavil pánovi Lipšicovi bezpečnostnú previerku. A práve tým, že ste takéhoto človeka, právoplatne odsúdeného zločinca, zvolili za špeciálneho prokurátora, ste ako keby vytvorili pyramídu so samým vrcholom, ktorá zabezpečuje to, čo ste si povedali na samom začiatku. Samozrejme, že nám to nepôjde, to ste vedeli, vedeli ste, že vám nepôjde nič, pokiaľ ide sociálny štát, ekonomiku a financie, tak ste sa rozhodli, že pôjdete cestou likvidácie opozície. To je vaša jediná agenda, ktorú máte. Ale máte smolu. Ani táto agenda vám nevychádza, ani vám v žiadnom prípade nevyjde. Verejné financie. Chce z vás niekto tvrdiť, že verejné financie sú v poriadku? Rozvrátili ste verejné financie. Miera zadlženia Slovenskej republiky je historická. Deficit je historický. Pozrite sa, koľko nás stojí dnes napríklad platenie úrokov za dlhy, ktoré Slovenská republika zobrala. Pozrite sa na to, ako sa na nás pozerajú zahraniční partneri. Áno, my sme niekedy platili, keď sa brali úvery, možno aj zápornú úrokovú sadzbu. No dnes ste už medzi troma až štyrmi percentami. A nehovoril včera pravdu pán Krajniak, keď sa pýšil, že nejakých 2,8 %. Prosím vás, pozrite si, koľko Slovenská republika platí reálne za úvery, ktoré teraz v tomto okamihu berieme. No a, samozrejme, sme svedkami rozkladu politického systému. Páni z OĽANO, ja sa na vás obrátim, prosím vás, kde vy máte centrálu? My sa pokúšame tú centrálu nájsť už pol roka, telefonujeme tam (reakcie z pléna), no na Zámockej nikto... (Prerušenie vystúpenia predsedajúcim.) Pčolinský, Peter, podpredseda NR SR 19. Páni poslanci, nevykrikujte!